CELEX: 62020TN0593
Language: el
Date: 2020-09-28 00:00:00
Title: Υπόθεση T-593/20: Προσφυγή της 28ης Σεπτεμβρίου 2020 — Tirrenia di navigazione κατά Επιτροπής

9.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 378/44
            
         
      Προσφυγή της 28ης Σεπτεμβρίου 2020 — Tirrenia di navigazione κατά Επιτροπής
      (Υπόθεση T-593/20)
      (2020/C 378/54)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Tirrenia di navigazione SpA (Ρώμη, Ιταλία) (εκπρόσωποι: B. Nascimbene και F. Rossi Dal Pozzo, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση κατά τα μέρη που προσδιορίζονται με την προσφυγή και, ειδικότερα, μόνον τα άρθρα της 2, 3 και 4·
               
            
                  —
               
               
                  επικουρικώς, να ακυρώσει τα άρθρα 6 και 7 της αποφάσεως, με τα οποία διατάσσεται η ανάκτηση των προβαλλομένων ενισχύσεων, κηρυσσομένης της ανακτήσεως άμεσης και πραγματικής·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή προσβάλλονται τα άρθρα 2, 3 και 4 της αποφάσεως C(2020) 1110 τελικό της 2ας Μαρτίου 2020. Με την απόφαση αυτή, η Επιτροπή αποφάνθηκε ότι οι αντισταθμίσεις των υποχρεώσεων παροχής δημόσιας υπηρεσίας που χορηγήθηκαν στην Tirrenia AS από του έτους 2009 και εν συνεχεία στην αγοράστρια της εν λόγω εταιρίας, την Compagnia Italiana di Navigazione, για την παροχή πορθμειακών υπηρεσιών εντός της Ιταλίας, είναι σύμφωνες με τους κανόνες της Ευρωπαϊκής Ένωσης στον τομέα των κρατικών ενισχύσεων.
      Η Επιτροπή διαπίστωσε, αφετέρου, ότι άλλα μέτρα υπέρ της Tirrenia AS δεν είναι συμβατά με τους κανόνες της Ευρωπαϊκής Ένωσης στον τομέα των κρατικών ενισχύσεων. Η Επιτροπή αποφάνθηκε επιπλέον ότι οι αντισταθμίσεις των υποχρεώσεων παροχής δημόσιας υπηρεσίας που χορηγήθηκαν από το 1992 έως το 2008 στις εταιρίες του πρώην ομίλου Tirrenia (Adriatica, Caremar, Saremar, Siremar και Toremar) είναι σύμφωνες με τους κανόνες της Ευρωπαϊκής Ένωσης στον τομέα των κρατικών ενισχύσεων, με την εξαίρεση των ενισχύσεων που αφορούσαν μια συγκεκριμένη γραμμή ακτοπλοϊκής συνδέσεως, οι οποίες κρίθηκαν μη συμβατές.
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται παράβαση των άρθρων 107, παράγραφος 1, και 108, παράγραφος 2, ΣΛΕΕ, καθώς και των κατευθυντηρίων γραμμών του 2004 όσον αφορά τις κρατικές ενισχύσεις για τη διάσωση και την αναδιάρθρωση.
                  
                              —
                           
                           
                              Η προσφεύγουσα υποστηρίζει συναφώς ότι, στην προσβαλλόμενη απόφαση, η Επιτροπή υπέπεσε σε πλάνη περί το δίκαιο κατά την εφαρμογή του άρθρου 107, παράγραφος 3, στοιχείο β', ΣΛΕΕ, καθώς και όσον αφορά τις κατευθυντήριες γραμμές του 2004, δεδομένου ότι αποφάνθηκε ότι η ενίσχυση που χορηγήθηκε για τη διάσωση της Tirrenia AS παρατάθηκε παρανόμως και ήταν μη συμβατή με την εσωτερική αγορά.
                           
                        
                              —
                           
                           
                              Η προσφεύγουσα διευκρινίζει επί τούτου τα εξής:
                              
                                          α)
                                       
                                       
                                          το σχέδιο αναδιαρθρώσεως υφίστατο πριν από την εκπνοή του κρίσιμου εξαμήνου· το σχέδιο αυτό ήταν «εφικτό, συνεκτικό και φιλόδοξο», έτσι ώστε να αποκατασταθεί η βιωσιμότητα του ευρισκομένου υπό εκκαθάριση επιχειρηματικού κλάδου της Tirrenia, και τέθηκε πλήρως και καθ’ όλα σε εφαρμογή, χάρη στην ιδιωτικοποίηση του επιχειρηματικού κλάδου της Tirrenia·
                                       
                                    
                                          β)
                                       
                                       
                                          η ολοσχερής επιστροφή διά της εφάπαξ πληρωμής του συνολικού ποσού της ενισχύσεως για τη διάσωση εκπλήρωσε πλήρως τη δέσμευση εξοφλήσεως του δανείου που αποτέλεσε το αντικείμενο εγγυήσεως κατά την ολοκλήρωση των διαδικασιών ιδιωτικοποιήσεως, διά της χρησιμοποιήσεως των ποσών που ελήφθησαν ως αντίτιμο για τη μεταβίβαση των περιουσιακών στοιχείων της επιχειρήσεως·
                                       
                                    
                                          γ)
                                       
                                       
                                          τηρήθηκε η βασική αρχή στην οποία στηριζόταν η απόφαση περί διασώσεως, δηλαδή στο να παρασχεθεί η δυνατότητα στον επιχειρηματικό κλάδο της Tirrenia να διασφαλίσει τη συνέχεια της παροχής υπηρεσιών θαλάσσιας μεταφοράς, βάσει προσωρινού και αναστρέψιμου μέτρου στηρίξεως, χωρίς να διακοπεί η σημαντική παροχή της ουσιώδους δημόσιας υπηρεσίας κατά το χρονικό διάστημα μέχρι την ολοκλήρωση της διαδικασίας ιδιωτικοποιήσεως.
                                       
                                    
                        
            
                  2.
               
               
                  Με τον δεύτερο λόγο προβάλλεται παράβαση του άρθρου 107, παράγραφος 1, ΣΛΕΕ και του άρθρου 108, παράγραφος 2, ΣΛΕΕ, όσον αφορά την απαλλαγή από ορισμένους φόρους.
                  
                              —
                           
                           
                              Η προσφεύγουσα υποστηρίζει συναφώς ότι η επίμαχη φορολογική απαλλαγή εξαρτάται από προϋποθέσεις που ορίζονται κατά γενικό τρόπο για τις συλλογικές διαδικασίες και ότι, όπως αναγνωρίζει η Επιτροπή στην προσβαλλόμενη απόφαση, είναι ακόμη αδύνατο να προβλεφθεί επί του παρόντος αν θα καταστεί δυνατή η συνδρομή της προϋποθέσεως περί υπάρξεως θετικής διαφοράς μεταξύ των στοιχείων του ενεργητικού της επιχειρήσεως κατά την έναρξη της διαδικασίας εκκαθαρίσεως, αφενός, και των εναπομενόντων στοιχείων ενεργητικού κατά το πέρας της διαδικασίας εκκαθαρίσεως, αφετέρου.
                           
                        
                              —
                           
                           
                              Ως εκ τούτου, η απαλλαγή από τον φόρο εισοδήματος των εταιριών εξαρτάται πλήρως από την επέλευση μελλοντικών και αβέβαιων περιστάσεων, στοιχείο το οποίο δεν επέτρεψε μέχρι τούδε την εδραίωση οιουδήποτε πλεονεκτήματος της Tirrenia AS και το οποίο καθιστά ενδεχόμενη και μόνον, όπως αναγνωρίζει η Επιτροπή στην απόφαση, την υλοποίηση τέτοιου πλεονεκτήματος στο μέλλον. Κατά συνέπεια, λαμβανομένου υπόψη του συνόλου των προϋποθέσεων που προβλέπει η εθνική νομοθεσία για την παροχή του επίμαχου πλεονεκτήματος, δεν μπορεί να γίνει δεκτό ότι είναι δεδομένο το υποθετικό πλεονέκτημα της Tirrenia AS εκ της φορολογικής απαλλαγής. Κατά συνέπεια, η απαλλαγή αυτή δεν εμπίπτει στην έννοια της κρατικής ενισχύσεως, κατά το άρθρο 107, παράγραφος 1, ΣΛΕΕ, και δεν συνιστά, επομένως, κρατική ενίσχυση.
                           
                        
                              —
                           
                           
                              Επιπλέον, αν, πάλι, υποτεθεί ότι είναι δυνατή στο μέλλον η συνδρομή των προϋποθέσεων της επίμαχης απαλλαγής από τον φόρο, είναι αμφίβολο ότι τούτο μπορεί να συμβεί κατά την πλήρη εκκαθάριση της Tirrenia.
                           
                        
                              —
                           
                           
                              Διευκρινίζεται ότι, ακόμη και αν το επίμαχο μέτρο είχε ως συγκεκριμένο αποτέλεσμα την παροχή πλεονεκτήματος, η Tirrenia AS δεν μετέχει στο εντός της Ένωσης εμπόριο και δεν κατέχει κάποια θέση στην εθνική αγορά, η οποία θα μπορούσε να διατηρηθεί ή να ενισχυθεί, μειώνοντας, επομένως, τις πιθανότητες επιχειρήσεων εγκατεστημένων σε άλλα κράτη μέλη να εισέλθουν στην ιταλική αγορά.
                           
                        
            
                  3.
               
               
                  Με τον τρίτο λόγο προβάλλεται παραβίαση των αρχών της ασφάλειας δικαίου και της χρηστής διοικήσεως όσον αφορά τη χρονική διάρκεια της διαδικασίας.
                  
                              —
                           
                           
                              Η προσφεύγουσα υποστηρίζει ότι η επικρινόμενη εν προκειμένω διαδικασία είχε υπέρμετρη χρονική διάρκεια, στοιχείο που αντιβαίνει στις αρχές της ασφάλειας δικαίου και της χρηστής διοικήσεως.